LIETUVOS BANKO VALDYBA

NUTARIMAS

DĖL Lietuvos banko valdybos 2012 m. liepos 12 d. nutarimo Nr. 03-158 „Dėl Finansų maklerio įmonių veiklos organizavimo taisyklių patvirtinimo“ pakeitimo

2014 m. gegužės 15 d. Nr. 03-78

Vilnius

Lietuvos banko valdyba n u t a r i a:

1. Pakeisti Finansų maklerio įmonių veiklos organizavimo taisykles, patvirtintas Lietuvos banko valdybos 2012 m. liepos 12 d. nutarimu Nr. 03-158 „Dėl Finansų maklerio įmonių veiklos organizavimo taisyklių patvirtinimo“ (toliau – Taisyklės):

1.1. Papildyti 3.3 papunkčiu:

„3.3. 2012 m. birželio 25 d. Europos vertybinių popierių ir rinkų institucijos (toliau – ESMA) Gaires dėl tam tikrų FPRPD atitikties funkcijai nustatytų reikalavimų aspektų (ESMA/2012/388).“

1.2. Išdėstyti 4.5.2 papunktį taip:

„4.5.2. susijusio asmens išlaikomas vaikas arba įvaikis;“.

1.3. Išdėstyti 4.7 papunktį taip:

„4.7. vyresnioji vadovybė – asmuo arba asmenys, kurie veiksmingai vadovauja finansų maklerio įmonės veiklai, kaip tai nurodyta Įstatymo 3 straipsnio 10 dalyje.“

1.4. Išdėstyti 4.9 papunktį taip:

„4.9. vidaus kontrolė – nenutrūkstamas procesas, kurio metu ir kuriam darydami įtaką finansų maklerio įmonės vyresnioji vadovybė ir kiti darbuotojai užtikrina, kad:

4.9.1. finansų maklerio įmonės veikla, naudojant finansų maklerio įmonės turtą ir kitus išteklius, bus veiksminga, finansų maklerio įmonė bus apsaugota nuo galimų nuostolių;

4.9.2. finansinė ir kita informacija, naudojama tiek įmonės viduje, tiek priežiūros tikslais ar kitų trečiųjų asmenų, bus patikima, tinkama ir pateikiama laiku;

4.9.3. finansų maklerio įmonės veikla atitiks įstatymus, Lietuvos banko ir kitus teisės aktus, finansų maklerio įmonės strategiją ir vidaus politiką.“

1.5. Papildyti 4.10 papunkčiu:

„4.10. atitikties funkcija – finansų maklerio įmonės funkcija, apimanti atitikties rizikos identifikavimą, vertinimą, stebėseną ir su tuo susijusį konsultavimą bei ataskaitų teikimą.“

1.6. Papildyti 4.11 papunkčiu:

„4.11. atitikties rizika – rizika, kad finansų maklerio įmonės veikla neatitiks Įstatymo, kitų finansų maklerio įmonių veiklą reguliuojančių teisės aktų, ESMA ir Lietuvos banko gairių ir pozicijų.“

1.7. Išbraukti 6 punkte žodžius „laikydamasi Įstatymo 13 straipsnyje nustatytų organizacinių reikalavimų“.

1.8. Išdėstyti 11 punktą taip:

„11. Finansų maklerio įmonė privalo nuolat stebėti ir reguliariai vertinti, ar pagal Taisyklių 6–10 punktų reikalavimus patvirtintos arba sudarytos įmonės naudojamos sistemos, priemonės ir susitarimai tinkami ir veiksmingi, ir prireikus imtis tinkamų priemonių nustatytiems trūkumams šalinti. Finansų maklerio įmonės vidaus kontrolės veiksmingumas turi būti vertinamas tiek nuolat (darbuotojams atliekant pareigas), tiek periodiškai (atliekant vidaus, išorės auditą, savęs vertinimą).“

1.9. Išdėstyti Taisyklių III skyrių taip:

„III. Atitikties užtikrinimas

12. Finansų maklerio įmonė privalo patvirtinti, įgyvendinti ir palaikyti tinkamą politiką ir procedūras, skirtas atitikties rizikai bei kitai su tuo susijusiai rizikai nustatyti, taip pat turi turėti ir naudoti tinkamas šią riziką mažinančias priemones ir procedūras, užtikrinančias Lietuvos bankui galimybę vykdyti efektyvią priežiūrą.

13. Finansų maklerio įmonė, laikydamasi Taisyklių 12 punkte nustatytų reikalavimų, turi atsižvelgti į įmonės vykdomos veiklos pobūdį, mastą ir sudėtingumą bei teikiamų investicinių ir papildomų paslaugų ar vykdomos investicinės veiklos pobūdį ir įvairovę.

14. Finansų maklerio įmonė turi įgyvendinti ir vykdyti atitikties funkciją bei stebėti, kad ji nuolat ir efektyviai veiktų. Atitikties funkcija turi būti savarankiška ir ją vykdant privaloma:

14.1. stebėti ir nuolat vertinti, ar priemonės ir procedūros, kurių buvo imtasi pagal Taisyklių 12 punkto reikalavimus, bei veiksmai nustatytiems trūkumams pašalinti yra tinkami ir efektyvūs;

14.2. konsultuoti ir teikti pagalbą susijusiems asmenims, atsakingiems už investicinių ir papildomų paslaugų teikimą ar investicinės veiklos vykdymą, siekiant užtikrinti, kad būtų laikomasi Įstatyme nustatytų reikalavimų finansų maklerio įmonei.

15. Finansų maklerio įmonė, siekdama sudaryti sąlygas tinkamai ir nepriklausomai vykdyti atitikties funkciją, privalo užtikrinti, kad:

15.1. būtų paskirtas atitikties pareigūnas arba įsteigtas atskiras finansų maklerio įmonės atitikties padalinys, atsakingas už atitikties funkcijos vykdymą ir informacijos teikimą, kaip tai numatyta Taisyklių 32 punkte;

15.2. atitikties pareigūnas arba atitikties padalinio darbuotojai turėtų reikiamus įgaliojimus, pakankamai išteklių, žinių, patirties ir prieigą prie visos reikalingos informacijos;

15.3. atitikties pareigūnas arba atitikties padalinio darbuotojai nedalyvautų teikiant paslaugas ar vykdant veiklą, kurios yra jų pačių prižiūrimos;

15.4. atitikties pareigūno arba atitikties padalinio darbuotojų darbo užmokesčio nustatymo metodika nekeltų grėsmės šių asmenų objektyvumui ir nesudarytų prielaidų šiai grėsmei kilti.

16. Finansų maklerio įmonė gali nesilaikyti Taisyklių 15.3 ir 15.4 papunkčiuose nustatytų reikalavimų, jei įrodo, kad, atsižvelgiant į įmonės vykdomos veiklos pobūdį, mastą ir sudėtingumą, taip pat į teikiamų investicinių ir papildomų paslaugų arba vykdomos investicinės veiklos pobūdį ir mastą, šiuose papunkčiuose nustatyti reikalavimai yra neproporcingi, o jų nesilaikymas nedaro įtakos atitikties funkcijos veiksmingumui.

17. Atitikties funkciją sujungti su kitomis kontrolės funkcijomis galima tik tada, jeigu tai nekenkia atitikties funkcijos veiksmingumui ir nepriklausomumui. Toks funkcijų sujungimas turi būti pagrįstas dokumentais nurodant priežastis, kad Lietuvos bankas galėtų įvertinti, ar konkrečiomis aplinkybėmis toks funkcijų sujungimas yra tinkamas.

18. Atitikties pareigūną arba atitikties padalinio vadovą, kai toks padalinys įsteigtas (toliau – atitikties pareigūnas), skiria ir atleidžia finansų maklerio įmonės administracijos vadovas, valdyba arba stebėtojų taryba.

19. Finansų maklerio įmonė turi nustatyti tvarką, kuria būtų užtikrinama, kad atitikties funkcija bus vykdoma nuolat ir kad atitikties pareigūno pareigos bus vykdomos ir tada, kai jo nebus darbo vietoje.

20. Jei finansų maklerio įmonė nusprendžia visą atitikties funkciją arba jos dalį perduoti vykdyti kitam asmeniui, mutatis mutandis taikomi Taisyklių 26 ir 45–49 punktų reikalavimai.

21. Finansų maklerio įmonė turi užtikrinti, kad atitikties pareigūnas reguliariai atliktų atitikties rizikos vertinimą ir taikytų rizikos vertinimu pagrįstą metodą (angl. risk-based approach), siekdamas nustatyti pagrindinius atitikties priežiūros ir konsultavimo atitikties klausimais aspektus.

22. Finansų maklerio įmonė turi užtikrinti, kad atitikties pareigūnas parengtų atitikties priežiūros planą, kurį rengiant būtų atsižvelgiama į visas finansų maklerio įmonės veiklos sritis. Priežiūros plane turi būti nustatyti atitikties rizikos vertinimu pagrįsti prioritetai.

23. Finansų maklerio įmonė turi užtikrinti, kad atitikties pareigūnas konsultuotų darbuotojus atitikties klausimais, padėtų rengti darbuotojų mokymus ir dalyvautų rengiant ir įgyvendinant naujas vidaus tvarkas ir procedūras finansų maklerio įmonėje.

24. Finansų maklerio įmonė privalo užtikrinti, kad įmonės vyresniajai vadovybei reguliariai, bet ne rečiau kaip vieną kartą per metus būtų teikiamos rašytinės atitikties ataskaitos. Šiose ataskaitose pateikiama informacija apie bendros atitikties kontrolės aplinkos įgyvendinimą ir veiksmingumą, nurodomos nustatytos rizikos, priemonės, kurių imtasi arba ketinama imtis nustatytiems trūkumams šalinti, ir kita reikšminga informacija. Kai vykdant atitikties funkciją nustatoma reikšmingų pažeidimų, atitikties pareigūnas apie šiuos pažeidimus privalo nedelsdamas pranešti vyresniajai vadovybei.

25. Taisyklių 24 punkte nurodytas atitikties ataskaitas finansų maklerio įmonė pateikia Lietuvos bankui ne vėliau kaip per 30 kalendorinių dienų pasibaigus pagal Taisyklių 24 punktą pasirinktam atitinkamam ataskaitiniam laikotarpiui. Apie reikšmingus pažeidimus finansų maklerio įmonė privalo nedelsdama pranešti Lietuvos bankui. Pažeidimo reikšmingumas vertinamas pagal galimą jo poveikį reguliavimo tikslams, finansų maklerio įmonės pajėgumui teikti investicines paslaugas, taip pat pagal daromų pažeidimų dažnumą ir žalą klientams.

26. Duomenys apie atitikties pareigūną arba finansų maklerio įmonės atitikties padalinio vadovą pateikiami Lietuvos bankui Lietuvos banko valdybos 2012 m. gruodžio 13 d. nutarimu Nr. 03-263 „Dėl Finansų maklerio įmonių licencijų išdavimo taisyklių patvirtinimo“ patvirtintų Finansų maklerio įmonių licencijų išdavimo taisyklių nustatyta tvarka.“

1.10. Išdėstyti 77 punktą taip:

„77. Finansų maklerio įmonė privalo parengti finansinių priemonių, dėl kurių teikiant investicines paslaugas arba sudarant sandorius galimas interesų konfliktas, sąrašą. Su šiuo sąrašu supažindinami visi finansų maklerio įmonės darbuotojai, teikiantys investicines paslaugas klientams arba turintys teisę sudaryti sandorius finansų maklerio įmonės sąskaita.“

1.11. Išdėstyti 79 punktą taip:

„79. Finansų maklerio įmonė privalo patvirtinti, įgyvendinti ir palaikyti priemones ir procedūras, užtikrinančias, kad finansinių priemonių sandoriai, dėl kurių galimas interesų konfliktas, būtų nuolat stebimi. Apie užfiksuotus nustatytos tvarkos pažeidimus nedelsiant raštu informuojamas finansų maklerio įmonės administracijos vadovas ir vidaus auditorius.“

1.12. Išdėstyti 80 punktą taip:

„80. Finansų maklerio įmonė turi imtis priemonių, kad būtų nustatyti pasinaudojimo viešai neatskleista informacija atvejai.“

1.13. Išdėstyti 81 punktą taip:

„81. Finansų maklerio įmonė turi parengti sąrašą finansinių priemonių, kurias pirkti, parduoti (arba sudaryti kitokius sandorius) finansų maklerio įmonės darbuotojams, akcininkams, valdymo organų nariams yra draudžiama dėl finansų maklerio įmonės turimos (žinomos) viešai neatskleistos informacijos.“

1.14. Išdėstyti 82 punktą taip:

„82. Finansų maklerio įmonė turi parengti sąrašą asmenų, kurie dėl einamų pareigų, vykdomų funkcijų ar atliekamų konkrečių darbų žino arba turi teisę žinoti viešai neatskleistą informaciją.“

1.15. Išdėstyti 83 punktą taip:

„83. Finansų maklerio įmonė privalo patvirtinti, įgyvendinti ir palaikyti priemones ir procedūras, užtikrinančias, kad būtų nuolat stebimi sandoriai, susiję su finansinėmis priemonėmis, dėl kurių įmonės darbuotojams ir kitiems su ja susijusiems asmenims draudžiama sudaryti sandorius, kai finansų maklerio įmonė turi (žino) viešai neatskleistos informacijos. Apie nustatytus pažeidimus nedelsiant raštu informuojamas administracijos vadovas, vidaus auditorius ir Lietuvos bankas.“

1.16. Išdėstyti 90.2 papunktį taip:

„90.2. jeigu yra kitų aplinkybių, nenurodytų Taisyklių 90.1 papunktyje, finansų analitikai ir kiti susiję asmenys, dalyvaujantys rengiant investicinį tyrimą, neturi teisės sudaryti asmeninių sandorių dėl finansinių priemonių, su kuriomis investicinis tyrimas yra susijęs, taip pat dėl kitų susijusių finansinių priemonių, kai toks sandorių sudarymas prieštarauja esamoms finansų maklerio įmonės rekomendacijoms, išskyrus atvejus, kai susiklosto išimtinės aplinkybės ir yra gautas išankstinis rašytinis atitikties pareigūno sutikimas;“.

2. Nustatyti, kad šis nutarimas įsigalioja 2014 m. rugsėjo 1 d.

Valdybos pirmininkas	Vitas Vasiliauskas